C 167 A/4
SL
Uradni list Evropske unije
21.4.2022
4.
POTEK NATEČAJA
4.1 Pregled postopkov natečaja Ta natečaj bo organiziran v naslednjih stopnjah: — prijava (glej oddelek 4.3.1), — testi z vprašanji izbirnega tipa: testi besednega, številčnega in abstraktnega sklepanja ter testa razumevanja jezika (glej oddelek 4.3.2), — preverjanje izpolnjevanja pogojev za pripustitev k natečaju (glej oddelek 4.3.3), — ocenjevalni center: testa za oceno splošnih kompetenc (študija primera in razgovor za ugotavljanje kompetenc) in test z zadevnega področja (glej oddelek 4.3.4), — pregled dokazil in sestava rezervnih seznamov (glej oddelek 4.3.5).
O načinu izvedbe testov (na daljavo ali osebno) ter drugih potrebnih podrobnostih in navodilih bodo kandidati obveščeni v vabilih na teste.
Za teste z vprašanji izbirnega tipa in študijo primera morajo kandidati rezervirati termin v skladu z navodili urada EPSO.
Urad EPSO bo običajno dal na voljo več datumov za opravljanje testov z vprašanji izbirnega tipa in en datum za študijo primera.
Obdobji, ko lahko kandidati rezervirajo termin in opravljajo teste, sta omejeni.
Če bodo testi potekali osebno, bo urad EPSO zagotovil, da so pogoji za opravljanje testov skladni s priporočili pristojnih organov za javno zdravje (Evropski center za preprečevanje in obvladovanje bolezni oziroma drugi mednarodni, evropski in nacionalni organi).
4.2 Jeziki, ki se uporabljajo na tem natečaju 4.2.1 Zahteve o znanju jezikov Kandidati na tem natečaju morajo imeti: a) temeljito znanje (na stopnji C2) enega od naslednjih jezikov: estonščina, hrvaščina, italijanščina, nizozemščina, poljščina ali portugalščina (v nadaljnjem besedilu: „1. jezik“) b) in zadovoljivo znanje (vsaj na stopnji B2) angleščine ali francoščine (v nadaljnjem besedilu: „2. jezik“).
Navedene najnižje stopnje se nanašajo na vse jezikovne spretnosti (govorjenje, pisanje ter bralno in slušno razumevanje) iz prijave.
Te spretnosti ustrezajo spretnostim iz skupnega evropskega referenčnega okvira za jezike.
Pri zahtevah o znanju jezikov na tem natečaju se upošteva specifičnost nalog jezikovnih strokovno-tehničnih uslužbencev v Evropskem parlamentu, Svetu EU, Evropski komisiji, na Sodišču EU, v Evropskem ekonomsko-socialnem odboru in Odboru regij.
Izbira jezikov za 1. jezik ustreza ciljnemu jeziku prevajalskih enot ali enot za pripravo zakonodaje v institucijah, katerih besedila se obdelujejo.
Jezikovni strokovno-tehnični uslužbenci morajo zato imeti temeljito znanje (na stopnji C2) 1. jezika, da lahko obdelujejo kompleksna (nekatera med njimi so pravna) besedila, ki so bila napisana v tem jeziku ali vanj prevedena.
Izvirniki dokumentov, ki jih obravnavajo zadevne službe, so večinoma v angleščini (npr. v Evropskem parlamentu, Svetu EU ali Evropski komisiji) ali v francoščini (na Sodišču EU).
Odvisno od institucije, ki zaposluje, bodo morali uspešni kandidati, ki se bodo zaposlili na podlagi tega natečaja, takšne dokumente uporabljati pri obdelavi dokumentov v 1. jeziku.